Na osnovu člana 75 stav 1 tačka 3 Zakona o elektronskim medijima ("Službeni list CG", br. 46/10, 53/11, 6/13, 55/16 i 92/17), člana 64 Zakona o privrednim društvima ("Službeni list RCG", broj 6/02 i "Službeni list CG", br. 17/07, 80/08 i 36/11), člana 38 stav 1 tačka 14 Zakona o lokalnoj samoupravi („Službeni list CG“, br. 2/18 i 34/19) i člana 54 stav 1 tačka 17 Statuta Glavnog grada („Službeni list CG – Opštinski propisi“, broj 8/19), Skupština Glavnog grada - Podgorice, na sjednici održanoj 24. februara 2020. godine, donijela je -

ODLUKU

o osnivanju Društva sa ograničenom odgovornošću

Lokalni javni emiter "Radio televizija Podgorica"

I Osnovne odredbe

Član 1

Ovom odlukom osniva se Društvo sa ograničenom odgovornošću Lokalni javni emiter “Radio televizija Podgorica” za proizvodnju, prenos i emitovanje radijskog i televizijskog programa (u daljem tekstu: Društvo).

Član 2

Društvo se osniva kao jednočlano privredno društvo.

Član 3

Osnivač Društva je Skupština Glavnog grada (u daljem tekstu: osnivač).

Društvo se osniva na neodređeno vrijeme.

Prava i dužnosti osnivača u ime Glavnog grada vrši Savjet Društva (u daljem tekstu: Savjet), u skladu sa zakonom i ovom odlukom.

Član 4

 Osnovni kapital Društva predstavlja:

-novčani ulog u iznosu od 1.000 eura,

-nenovčani ulog koji čine nepokretnosti i oprema.

Vrijednost nenovčanog uloga biće određena Statutom Društva.

Osnovni kapital iz stava 1 ovog člana je imovina osnivača.

Član 5

Društvo posluje pod punim i skraćenim nazivom.

Puni naziv Društva je Lokalni javni emiter "Radio televizija Podgorica" društvo sa ograničenom odgovornošću.

Skraćeni naziv Društva je “RTV Podgorica” d.o.o.

Sjedište Društva je u Podgorici u ulici 19. decembra bb.

Društvo ima svojstvo pravnog lica.

Član 6

Svi izrazi koji se u ovoj odluci koriste za fizička lica u muškom rodu obuhvataju iste izraze u ženskom rodu.

II Djelatnost

Član 7

Osnovna djelatnost Društva je pružanje audiovizuelnih usluga (u daljem tekstu: javne usluge), proizvodnja, prenos i emitovanje radijskog i televizijskog programa sa informativnim, kulturnim, umjetničkim, obrazovnim, naučnim, dječijim, zabavnim, sportskim i drugim sadržajima od interesa za građane Glavnog grada.

Član 8

Društvo je dužno da pruža javne usluge proizvodnje i emitovanja radijskih i/ili televizijskih programa sa informativnim, kulturnim, umjetničkim, obrazovnim, naučnim, dječjim, zabavnim, sportskim i drugim programskim sadržajima, kojima se obezbjeđuje ostvarivanje prava i interesa građana i drugih subjekata u oblasti informisanja.

Pružanjem javnih usluga Društvo je dužno da:

 - samostalno i nezavisno proizvodi, uređuje i emituje programe koji nijesu u službi političkih, ekonomskih ili drugih centara moći;

 - objektivno i pravovremeno informiše javnost o političkim, privrednim, kulturnim, obrazovnim, naučnim, sportskim i drugim značajnim događajima i pojavama u zemlji i inostranstvu;

 - proizvodi i emituje programe namijenjene različitim segmentima društva, bez diskriminacije, posebno vodeći računa o specifičnim društvenim grupama kao što su djeca i omladina, pripadnici manjinskih naroda i drugih manjinskih nacionalnih zajednica, osobe sa invaliditetom, socijalno i zdravstveno ugroženi i dr.;

 - njeguje kulturu javne komunikacije i jezičke standarde;

 - proizvodi i emituje programe koji izražavaju crnogorski nacionalni i kulturni identitet i kulturni identitet svih građana Glavnog grada;

 - proizvodi i emituje programe na jezicima manjinskih naroda i drugih manjinskih nacionalnih zajednica na područjima na kojima žive;

 - u vrijeme predizborne kampanje, na osnovu posebnih pravila, obezbjeđuje ravnopravno predstavljanje političkih stranaka, koalicija i kandidata koji imaju prihvaćene kandidature i izborne liste;

 - međusobno sarađuje i razmjenjuje programske sadržaje koji su od interesa za građane Crne Gore.

Član 9

Pored javnih usluga iz člana 8 ove odluke, Društvo može da obavlja i komercijalne audio i audiovizuelne usluge, i to:

 - prodaju programa za reklamne poruke i druge audiovizuelne komunikacije;

 - plasman proizvoda;

 - sponzorstvo;

 - telešoping.

Obavljanje usluga iz stava 1 ovog člana mora da bude odvojeno od pružanja javnih usluga iz člana 8 ove odluke.

Društvo ne može da koristi sredstva iz budžeta Glavnog grada za finansiranje komercijalnih audio-vizuelnih usluga i dužna je da vodi odvojeno računovodstvo za pružanje javnih usluga od obavljanja komercijalnih audio-vizuelnih usluga.

Član 10

O promjenama statusa i osnovne djelatnosti Društva odlučuje Skupština Glavnog grada.

Član 11

Društvo, saglasno zakonu i ovoj odluci, Statutom i drugim opštim aktima utvrđuje unutrašnju organizaciju i sistematizaciju radnih mjesta.

Društvo ima dvije poslovne i organizacione jedinice “Radio Podgorica” i “Televizija Podgorica”.

Ovlašćenja organizacionih jedinica u pravnom prometu utvrđuju se Statutom Društva i u skladu sa zakonom.

III Odgovornost i obaveze

Član 12

Društvo je odgovorno javnosti, a odgovornost javnosti ostvaruje se kroz:

 - postupak imenovanja Savjeta, njegovim javnim radom i obavezom da zastupa interese građana u oblasti informisanja;

 - obavještavanje javnosti o aktivnostima Društva;

 - sprovođenje javnih procedura kojima se omogućava da građani podnose predstavke i prigovore na rad Društva.

Savjet je dužan da, najkasnije do kraja juna tekuće godine, stavi na uvid javnosti putem web sajta Društva:

- izvještaj o radu Društva za prethodnu godinu, sa posebnim osvrtom na primjenu programskih standarda i ostvarivanja obaveza utvrđenih zakonom;

- izvještaj o finansijskom poslovanju Društva za prethodnu godinu koji posebno sadrži podatke o korišćenju budžetskih sredstava, sa izvještajem ovlašćenog reviziora o finansijskom poslovanju Društva.

Savjet je dužan da sve akte o pravima i obavezama pravnih ili fizičkih lica, sa obrazloženjem, bez odlaganja učini dostupnim javnosti.

Član 13

Društvo je dužno da usvoji i poštuje profesionalne standarde i programska pravila.

Član 14

Društvo je dužno da obezbijedi kvalitetan prijem radijskog i televizijskog programa, za najmanje 85% stanovništva Glavnog grada.

Društvo je dužno da dnevno emituje najmanje 12 sati programa.

Društvo je dužno da do kraja juna tekuće godine na svom zvaničnom web sajtu i sajtu Glavnog grada objavi:

 - planove rada;

 - izvještaje o radu za prethodnu godinu, sa posebnim osvrtom na primjenu programskih standarda i ostvarivanje obaveza utvrđenih zakonom, izvještaje o finansijskom poslovanju za prethodnu godinu, koji posebno sadrži podatke o korišćenju budžetskih sredstava;

 - izvještaje ovlašćenog revizora o finansijskom poslovanju;

 - ugovor o pružanju javnih usluga.

 Društvo je dužno da na svom zvaničnom web sajtu objavi i:

 - opšte akte kojima se uređuju pitanja programskih i profesionalnih standarda;

 - programska dokumenta;

 - pravila o predstavljanju političkih partija, kandidata i koalicija tokom političkih izbornih kampanja.

IV Programska nezavisnost

Član 15

Društvo je nezavisno u uređivanju programa i u skladu sa tim:

 - utvrđuje programsku šemu;

 - utvrđuje koncepciju proizvodnje i emitovanja programa;

 - uređuje i emituje informacije o aktuelnim događajima;

 - organizuje obavljanje djelatnosti.

Član 16

Novinari zaposleni u Društvu su nezavisni u svom radu i djeluju u interesu javnosti.

Novinaru se ne može otkazati radni odnos, smanjiti zarada, promijeniti status u redakciji ili utvrditi odgovornost zbog stava ili mišljenja koje je izraženo u skladu sa profesionalnim standardima i programskim pravilima.

V Finansiranje

Član 17

Društvo stiče sredstva:

 - iz budžeta Glavnog grada;

 - proizvodnjom i emitovanjem reklamnih sadržaja;

 - proizvodnjom i prodajom audio-vizuelnih djela i nosača zvuka i slike, koji su u interesu javnosti;

 - iz sponzorstva programskih sadržaja;

 - organizovanjem koncerata i drugih priredbi;

 - iz drugih izvora, u skladu sa zakonom.

 Glavni grad i Društvo ugovorom uređuju međusobna prava i obaveze u vezi sa korišćenjem budžetskih sredstava koja moraju da budu definisana u ugovoru, na način koji odgovara stvarnim troškovima potrebnim za realizaciju obaveza Društva, uključujući pored troškova emitovanja i sredstva za pokriće troškova prenosa programa putem zemaljskih radio-difuznih sistema, digitalizacije i investicija od značaja za srednjoročni razvoj.

Način i uslovi obezbjeđivanja sredstava iz budžeta Glavnog grada ne smiju uticati na uredničku nezavisnost i samostalnost Društva.

Član 18

Sredstva iz člana 17 stav 1 alineja 1 ove odluke su sredstva za ostvarivanje osnovne djelatnosti Društva i planiraju se u budžetu Glavnog grada.

Organ lokalne uprave nadležan za poslove finansija dužan je da sredstva iz stava 1 ovog člana Društvu preusmjerava mjesečno u jednakim ratama.

Član 19

Budžetom Glavnog grada obezbjeđuje se i dio finansijskih sredstva za ostvarivanje Ustavom Crne Gore i zakonom zajemčenih prava građana na informisanje, bez diskriminacije, po osnovu programskih sadržaja Društva, koji su značajni za:

 - ostvarivanje prava na javno informisanje i obavještavanje građana Glavnog grada i ostvarivanje prava pripadnika manjinskih naroda u Glavnom gradu;

 - ostvarivanje ljudskih i političkih prava građana i unaprjeđivanje pravne i socijalne države i civilnog društva;

 - razvoj kulture, nauke, obrazovanja i umjetnosti;

 - očuvanje nacionalnog i kulturnog identiteta naroda koji žive u Glavnom gradu i kulturnog i etničkog identiteta manjinskih naroda i drugih nacionalnih manjinskih zajednica;

 - podsticanje kulturnog stvaralaštva;

 - informisanje lica oštećenog vida i sluha.

Glavni grad i Društvo ugovorom uređuju međusobna prava i obaveze u vezi korišćenja budžetskih sredstava iz ovog člana.

Član 20

Javne usluge, visina sredstava i izvori za njihovo finansiranje, utvrđuju se ugovorom o pružanju javnih usluga između Glavnog grada i Društva, na period od tri godine, u skladu sa budžetskim planovima i ostvarenjem budžeta Glavnog grada i programskim projekcijama Društva.

Prije zaključivanja ugovora o pružanju javnih usluga, Društvo je dužno da pripremi predlog programskih obaveza za ugovorni period i o njemu sprovede javnu raspravu u trajanju od 45 dana, kako bi se javnost izjasnila o tome ispunjavaju li predložene programske obaveze kriterijume propisane zakonom.

Ugovorom o pružanju javnih usluga definišu se i programski sadržaji iz člana 19 ove odluke.

Predlog ugovora o pružanju javnih usluga Društvo je dužno da dostavi Glavnom gradu najmanje šest mjeseci prije isteka važenja ugovora o pružanju javnih usluga.

Društvo je dužno da na osnovu ugovora o pružanju javnih usluga izradi i donese svake godine, a najkasnije do 31. decembra tekuće za sljedeću godinu, program rada i finansijski plan, kojima će se utvrditi aktivnosti i programske obaveze, kao i potrebna finansijska sredstva za njihovu realizaciju. Saglasnost na program rada i finansijski plan daje Skupština Glavnog grada. Ako se o ugovor pružanju javnih usluga mijenja u pogledu programskih obaveza Društva, potrebno je sprovesti postupak u skladu sa zakonom.

Društvo je dužno da ugovor o pružanju javnih usluga ili njegove izmjene objavi na web sajtu Društva i dostavi Agenciji za elektronske medije najkasnije 15 dana od dana zaključenja.

Član 21

Budžetom Glavnog grada obezbjeđuju se sredstva za plaćanje troškova prenosa i emitovanja programa Društva putem zemaljskih radio-difuznih sistema, koje vrši nadležno pravno lice za prenos i emitovanje radio- difuznih signala.

Nadležni organ osnivača i nadležno pravno lice za prenos i emitovanje radio- difuznih signala ugovorom uređuju međusobna prava i obaveze u vezi sa načinom i uslovima plaćanja troškova iz stava 1 ovog člana.

Član 22

Finansijsko poslovanje Društva podliježe godišnjoj reviziji nezavisnog revizora koga angažuje Savjet.

VI Upravljanje i rukovođenje

Član 23

Organi Društva su:

 - Savjet;

 - izvršni direktor.

Član 24

Savjet zastupa interese građana Glavnog grada.

Savjet je funkcionalno nezavisan od bilo kojeg državnog organa, odnosno organa lokalne uprave i svih organizacija koje se bave djelatnošću proizvodnje i emitovanja radijskog i televizijskih programa ili sa njima povezanim djelatnostima i aktivnostima.

Član 25

Savjet:

 - donosi Statut;

 - bira i razrješava predsjednika Savjeta iz reda članova Savjeta;

 - imenuje i razrješava izvršnog direktora;

 - donosi opšte akte kojima se uređuju pitanja programskih i profesionalnih standarda;

 - usvaja programska dokumenta;

 - donosi akt o unutrašnjoj organizaciji i sistematizaciji radnih mjesta;

 - usvaja izvještaj o radu za prethodnu godinu, sa posebnim osvrtom na primjenu programskih sadržaja i ostvarivanje obaveza utvrđenih zakonom;

 - usvaja izvještaj o finansijskom poslovanju za prethodnu godinu, koji posebno sadrži podatke o korišćenju budžetskih sredstava;

 - usvaja investicione i finansijske planove;

 - bira ovlašćenog revizora periodičnih i godišnjih obračuna;

 - usvaja izvještaj revizora;

 - daje saglasnost na ugovor iz člana 20 ove odluke;

 - donosi opšti akt o minimumu procesa rada koji mora biti zadovoljen tokom štrajka zaposlenih;

 - analizira i odlučuje o prijavama u vezi sa kršenjem programskih principa utvrđenih zakonom i programskim dokumentima i nalaže odgovarajuće mjere;

 - imenuje i razješava Komisiju za predstavke i prigovore gledalaca iz reda članova Savjeta;

 - donosi akte kojima se propisuju nadležnosti i način rada Komisije za predstavke i prigovore gledalaca;

 - donosi pravila o predstavljanju političkih partija, kandidata i koalicija tokom političkih izbornih kampanja;

 - donosi odluke o raspolaganju imovinom Društva i zaduženju, u skladu sa zakonom;

 - daje saglasnost na odluke i ugovore kojima se Društvo obavezuje da izvrši plaćanje u iznosu većem od iznosa utvrđenog Statutom;

 - donosi poslovnik o svom radu;

 - obavlja i druge poslove u skladu sa zakonom, ovom odlukom i Statutom.

Član 26

Savjet ima pet članova koje imenuje i razrješava Skupština Glavnog grada.

Mandat Savjeta traje 5 godina i počinje danom imenovanja.

Izuzetno, od stava 2 ovog člana, prilikom prvog imenovanja Savjeta, tri člana Savjeta imenuju se na pet godina, a dva člana na četiri godine.

Članovima prvog sastava Savjeta trajanje mandata utvrđuje žrijebom predsjednik Skupštine Glavnog grada u prisustvu predstavnika ovlašćenih predlagača članova Savjeta.

Isto lice može biti imenovano za člana Savjeta najviše dva puta uzastopno.

Smatra se da Savjet punovažno radi i odlučuje kada su imenovana najmanje tri člana Savjeta.

Član 27

Članovi Savjeta ne predstavljaju institucije ili organizacije koje su ih predložile, već svoju dužnost obavljaju samostalno, nezavisno i po sopstvenom znanju i savjesti, radi ostvarivanja interesa javnosti, u skladu sa zakonom, Statutom i drugim opštim aktima Društva.

Niko nema pravo da na bilo koji način utiče na rad člana Savjeta, niti je član Savjeta dužan da poštuje bilo čije instrukcije u vezi sa svojim radom, osim odluka nadležnog suda.

Član 28

Članovi Savjeta biraju se iz reda afirmisanih stručnjaka iz oblasti koje su relevantne za obavljanje djelatnosti Društva, koji imaju visoku stručnu spremu, koji su crnogorski državljani i koji imaju prebivalište u Crnoj Gori.

Član 29

Članovi Savjeta ne mogu biti:

 - poslanici i odbornici;

 - zaposleni u Društvu;

 - lica koja bira, imenuje ili postavlja predsjednik Crne Gore, Skupština Crne Gore ili Vlada Crne Gore,

 - izabrana, imenovana ili postavljena lica u organima lokalne samouprave;

 - funkcioneri političkih stranaka (predsjednici stranaka, članovi predsjedništva, njihovi zamjenici, članovi izvršnih i glavnih odbora, kao i drugi stranački funkcioneri);

 - lica koja, kao vlasnici udjela, akcionari, članovi organa upravljanja, članovi nadzornih organa, zaposleni i sl., imaju interesa u pravnim licima koja se bave proizvodnjom radio i televizijskog programa, tako da bi članstvo u Savjetu moglo da dovede do sukoba interesa;

 - lica koja su pravosnažno osuđena za krivično djelo zloupotrebe službenog položaja, korupcije, prevare ili krađe, bez obzira na izrečenu kaznu, ili su pravosnažno osuđena za drugo krivično djelo na kaznu zatvora u trajanju dužem od šest mjeseci, u periodu dok traju pravne poslijedice osude;

 - lica koja su bračni drugovi lica navedenih u al. 1 do 3 ovog stava ili se sa njima nalaze u krvnom srodstvu u pravoj liniji bez obzira na stepen srodstva i u pobočnoj liniji do drugog stepena srodstva i srodstva po tazbini do drugog stepena.

Član 30

Ako član Savjeta ima sukob interesa u vezi sa odlučivanjem o pojedinom pitanju iz nadležnosti Savjeta, dužan je da o tome obavijesti ostale članove Savjeta radi izuzeća iz rasprave i odlučivanja o tom pitanju.

Ako je član Savjeta učestvovao u radu uz postojanje sukoba interesa, ostali članovi Savjeta su dužni da preispitaju donesene odluke koje mogu oglasiti nevažećim.

Član 31

Po jednog člana Savjeta predlažu za imenovanje ovlašćeni predlagači, i to:

- javne službe iz oblasti kulture i sporta čiji je osnivač Glavni grad;

- obrazovne institucije (ustanove predškolskog, osnovnog i srednjeg obrazovanja i vaspitanja i ustanove visokog obrazovanja);

- nevladine organizacije sa sjedištem na teritoriji Glavnog grada iz oblasti kulture i medija, zaštite ljudskih prava i sloboda ili zaštite potrošača;

- turističke organizacije, privredna društva iz oblasti turizma sa sjedištem na teritoriji Glavnog grada;

- privredna društva, mala i srednja preduzeća i preduzetnici sa sjedištem na teritoriji Glavnog grada.

Član 32

Predlog za imenovanje člana Savjeta sadrži: ime i prezime, adresu i kratku biografiju predloženog kandidata i mora biti potpisan i ovjeren od strane ovlašćenog predlagača, odnosno ovlašćenih predlagača.

Predlog za imenovanje člana Savjeta podnosi se na obrascu koji utvrđuje radno tijelo Skupštine Glavnog grada nadležno za izbor i imenovanja.

Uz predlog za imenovanje člana Savjeta dostavlja se:

 - dokaz da je predloženi kandidat državljanin Crne Gore i da ima prebivalište u Crnoj Gori;

 - dokaz o stručnoj spremi predloženog kandidata;

 - izjava predloženog kandidata o prihvatanju kandidature i da ne postoje smetnje iz člana 17 Zakona o elektronskim medijima za njegovo imenovanje za člana Savjeta.

Nevladina organizacija može biti predlagač za imenovanje člana Savjeta, ako ispunjava uslove iz člana 21 Zakona o elektronskim medijima.

Predlog za imenovanje člana Savjeta koji nije u skladu sa predhodnim stavovima ovog člana neće se razmatrati.

Član 33

Postupak imenovanja člana Savjeta pokreće radno tijelo Skupštine Glavnog grada nadležno za izbor i imenovanja objavljivanjem javnog poziva ovlašćenim predlagačima, najmanje šest mjeseci prije isteka mandata postojećem članu Savjeta.

Javni poziv iz stava 1 ovog člana objavljuje se u "Službenom listu Crne Gore – Opštinski propisi", na web sajtu Glavnog grada i najmanje u jednom dnevnom štampanom mediju koji izlazi na teritoriji Crne Gore.

Javni poziv obavezno sadrži:

 - podatke o ovlašćenim predlagačima iz člana 31 ove odluke i broj predloga koje mogu podnijeti;

 - uslove koje kandidat za člana Savjeta mora da ispunjava;

 - uslove koje moraju da ispunjavanju nevladine organizacije kao ovlašćeni predlagači;

 - listu dokumentacije koja se dostavlja uz predlog za imenovanje;

 - naziv i adresu organa kojem se podnose predlozi za imenovanja;

 - način podnošenja i rok za podnošenje predloga za imenovanje.

Član 34

Rok za podnošenje predloga za imenovanje člana Savjeta teče od dana objavljivanja poziva u dnevnom štampanom mediju.

Predlozi za kandidate za članove Savjeta podnose se u roku od 45 dana od dana objavljivanja javnog poziva.

Radno tijelo Skupštine Glavnog grada nadležno za izbor i imenovanja dužno je da u roku od osam dana od dana isteka roka za podnošenje predloga, objavi listu blagovremenih i potpunih predloga kandidata za članove Savjeta, na način na koji je objavljen javni poziv.

Radno tijelo Skupštine Glavnog grada nadležno za izbor i imenovanja dužno je da u roku od 15 dana od dana isteka roka za podnošenje predloga, utvrdi predlog liste za imenovanje Savjeta po ovlašćenim predlagačima.

Član 35

Predlagači, iz određene kategorije iz člana 31 ove odluke, koji podnesu više odvojenih predloga, u predlog liste uvrstiće se kandidat koji ispunjava sljedeće uslove:

 - ima podršku najvećeg broja ovlašćenih predlagača;

 - ima duže radno iskustvo iz oblasti koje su relevante za obavljanje djelatnosti Društva.

Predlog liste za imenovanje Savjeta sa obrazloženjem i izvještajem o sprovedenom postupku za imenovanje Savjeta, dostavlja se Skupštini na razmatranje i odlučivanje.

Član 36

Skupština je dužna da, u roku od 60 dana od dana dostavljanja predloga liste i izvještaja, iz člana 34 stav 4 ove odluke, donose odluku o predlogu liste za imenovanje Savjeta.

Skupština odlučuje istovremeno o cijelom predlogu liste za imenovanje Savjeta.

Član 37

Članu Savjeta prestaje mandat:

 - istekom vremena na koje je imenovan;

 - razrješenjem;

 - podnošenjem pisane ostavke.

Član Savjeta koji podnese ostavku dužan je da o tome obavjesti Savjet i ovlašćenog predlagača u roku od osam dana od dana podnošenja ostavke.

Član 38

Skupština će razrješiti člana Savjeta i imenovati drugog, ako:

 - utvrdi da je prilikom imenovanja dao o sebi netačne podatke ili je propustio da iznese podatke ili okolnosti koji su bitni za imenovanje;

 - ne prisustvuje sjednicama Savjeta u periodu dužem od šest mjeseci;

 - nastupanjem okolnosti iz člana 29 ove odluke u toku trajanja mandata člana Savjeta;

 - nije u mogućnosti da obavlja dužnost člana Savjeta u periodu dužem od šest mjeseci, zbog bolesti, na osnovu nalaza nadležne zdravstvene ustanove.

Član 39

Postupak razrješenja člana Savjeta može pokrenuti Savjet ili radno tijelo Skupštine Glavnog grada nadležno za izbor i imenovanja.

Skupština donosi odluku o razrješenju člana Savjeta nakon sprovedenog postupka u kome su utvrđene sve relevantne okolnosti.

Članu Savjeta protiv kojeg je pokrenut postupak razrješenja mora biti omogućeno da se izjasni o razlozima pokretanja postupka.

Savjet može dvotrećinskom većinom od ukupnog broja članova, donijeti odluku da, do odluke Skupštine Glavnog grada, suspenduje člana Savjeta protiv kojeg je podnijet zahtjev za razrješenje.

Član 40

U slučaju prestanka mandata, prije isteka vremena na koje je član Savjeta imenovan, radno tijelo Skupštine Glavnog grada nadležno za izbor i imenovanja dužno je da u roku od 15 dana od dana prestanka mandata, objavi javni poziv ovlašćenom predlagaču za predlaganje novog člana Savjeta.

Na postupak imenovanja člana Savjeta iz stava 1 ovog člana, shodno se primjenjuju odredbe ove odluke koje se odnose na imenovanje Savjeta. Mandat novoimenovanog člana Savjeta traje do isteka mandata člana Savjeta umjesto kojeg je imenovan.

Član Savjeta koji je, u skladu sa članom 38 tač. 1 i 2 ove odluke, razriješen prije isteka mandata ne može biti ponovo imenovan za člana Savjeta.

Član 41

Ako zbog prestanka mandata pojedinih članova, broj članova Savjeta bude manji od tri, Savjet ne može punovažno da radi i odlučuje do izbora novih članova Savjeta.

Član 42

Skupština će razrješiti Savjet ako se bez opravdanog razloga ne sastaje duže od šest mjeseci i ako ne postupi u skladu sa članom 12 stav 2 ove odluke.

Postupak razrješenja Savjeta pokreće radno tijelo Skupštine Glavnog grada nadležno za izbor i imenovanja.

Član 43

Savjet radi na sjednicama.

Sjednice Savjeta održavaju se po potrebi, a najmanje jedanput mjesečno.

Savjet punovažno odlučuje ako sjednicama prisustvuju najmanje 3 člana.

Sjednica Savjeta se saziva na zahtjev najmanje 3 člana Savjeta ili izvršnog direktora.

Odluke se donose većinom glasova od ukupnog broja članova Savjeta.

Izvršni direktor ima pravo da učestvuje na sjednici Savjeta, bez prava odlučivanja.

Sjednice Savjeta su javne osim ako Savjet, većinom glasova od ukupnog broja članova Savjeta, drukčije ne odluči.

Član 44

Član Savjeta ima pravo na mjesečnu naknadu koju utvrđuje Skupština Glavnog grada, na osnovu posebne odluke osnivača.

VII Izvršni direktor

Član 45

Izvršnog direktora imenuje Savjet na osnovu javnog konkursa, sa mandatom od četiri godine.

Za izvršnog direktora može biti imenovano lice koje pored opštih uslova, propisanih zakonom, mora da ispunjava i sljedeće uslove:

- da bude državljanin Crne Gore;

- da ima prebivalište u Crnoj Gori;

- da ima visoku stručnu spremu;

- da ima najmanje pet godina radnog iskustva.

Isto lice može biti imenovano za izvršnog direktora najviše dva puta uzastopno.

Član 46

Izvršni direktor:

- zastupa i predstavlja Društvo;

- vodi poslovanje Društva, organizuje i upravlja procesom rada;

- odgovora za svoj rad Savjetu;

- odgovora za poslovanje i zakonitost rada Društva;

- predlaže Savjetu opšte akte o utvrđivanju programskih i profesionalnih standarda;

- predlaže Savjetu opšti akt o unutrašnjoj organizaciji i sistematizaciji;

- predlaže Savjetu opšti akt o minimumu procesa rada za vrijeme štrajka,

- predlaže Savjetu planove rada, investicione i finansijske planove;

- podnosi Savjetu izvještaj o radu i finansijski izvještaj;

- predlaže programska dokumenta;

- imenuje i razrješava rukovodeća lica u skladu sa Statutom i drugim opštim aktima Društva;

- izvršava odluke Savjeta;

- vrši i druge poslove u skladu sa zakonom, Statutom i ovom odlukom.

Član 47

Za izvršnog direktora ne može biti imenovano lice koje u skladu sa zakonom i ovom odlukom ne može biti član Savjeta.

Na kandidata za izbor izvršnog direktora neće se primjenjivati član 29 stav 1 alineja 2 ove odluke.

Član 48

Izvršni direktor može biti razriješen prije isteka mandata:

- na lični zahtjev;

- od strane Savjeta ako ne postupa u skladu sa zakonom i opštim aktima.

U slučaju ostavke ili razrješenja izvršnog direktora, Savjet imenuje vršioca dužnosti.

Dužnost izvršnog direktora vršiće lice koje odredi Savjet iz reda zaposlenih u Društvu.

Ako u Društvu ne postoji zaposleni koji ispunjava uslove u smislu stava 2 ovog člana, za vršioca dužnosti odrediće se lice van Društva, koje ispunjava uslove propisane za izvršnog direktora.

 Za vrijeme vršenja dužnosti, vršilac dužnosti ima ovlašćenja, prava, obaveze i odgovornosti izvršnog direktora.

 Vršilac dužnosti izvršnog direktora obavlja tu funkciju do imenovanja izvršnog direktora, a najduže do šest mjeseci od dana njegovog imenovanja.

VIII Statut

Član 49

Društvo ima svoj Statut.

Statut sadrži odredbe o:

- sjedištu;

- unutrašnjoj organizaciji;

- načinu rada i odlučivanju, organima i licima sa posebnim ovlašćenjima;

- načinu objavljivanja akata Društva;

- drugim pitanjima u skladu sa zakonom.

IX Imovina

Član 50

Društvo odgovara za obaveze prema trećim licima cijelom svojom imovinom.

Glavni grad solidarno odgovara za obaveze Društva.

X Prelazne i završne odredbe

**Član 51**

 Radno tijelo Skupštine Glavnog grada nadležno za izbor i imenovanja će u roku od osam dana od dana stupanja na snagu ove odluke, objaviti javni poziv ovlašćenim predlagačima iz člana 31 ove odluke za podnošenje predloga za imenovanje članova Savjeta.

 Skupština Glavnog grada će donijeti odluku o predlogu liste za imenovanje članova Savjeta u roku od 60 dana od dana isteka roka za podnošenje predloga za imenovanje članova Savjeta po javnom pozivu iz stava 1 ovog člana.

**Član 52**

 Savjet će se konstituisati u roku od 15 dana od dana stupanja na snagu odluke Skupštine Glavnog grada o predlogu liste za imenovanje članova Savjeta.

 Savjet će na konstitutivnoj sjednici izabrati predsjednika Savjeta.

**Član 53**

 Savjet će donijeti Statut Društva u roku od 30 dana od dana imenovanja članova Savjeta.

 Savjet je dužan da u roku od 15 dana od dana donošenja Statuta, raspiše javni konkurs za izbor direktora Društva u skladu sa zakonom i ovom odlukom.

 Savjet je dužan da imenuje izvršnog direktora u roku od 15 dana od dana isteka roka za podnošenje prijava na javni konkurs.

 Savjet će imenovati vršioca dužnosti izvršnog direktora do imenovanja izvršnog direktora na osnovu javnog konkursa.

Član 54

Početna sredstva za rad Društva obezbjeđuju se budžetom Glavnog grada.

Glavni grad je dužan da, u roku od šest mjeseci od dana stupanja na snagu ove odluke, obezbijedi prostorne, tehničke i druge uslove za početak rada Društva.

**Član 55**

 Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj:02-016/20-134

Podgorica, 24. februara 2020. godine

**SKUPŠTINA GLAVNOG GRADA - PODGORICE**

 **PREDSJEDNIK,**

 **dr Đorđe Suhih**